કર્ણાટકમાં લોકાયુક્ત જસ્ટિસ સંતોષ હેગડેએ એ વખતના મુખ્ય પ્રધાન બી. એસ. યેદિયુરપ્પાના નેતૃત્વ હેઠળ BJP સરકાર પર ભ્રષ્ટાચારનો આરોપ મૂક્યો હતો. એ પછી યેદિયુરપ્પાએ રાજીનામું આપી દેવું પડ્યું હતું. એક મહત્વની હિલચાલમાં કર્ણાટક હાઈ ર્કોટે યેદિયુરપ્પા સામે મૂકવામાં આવેલા કેટલાક આરોપોને નકારી કાઢ્યા હતા. આમ છતાં યેદિયુરપ્પા સાથે BJPના ટોચના નેતાઓએ ખોટો વ્યવહાર કર્યો હતો અને તેમણે અકળાઈને તથા હતાશ થઈને પક્ષ છોડીને પોતાની નવી પાર્ટી રચી હતી. યેદિયુરપ્પાએ BJPને કર્ણાટક વિધાનસભાની ચૂંટણીઓમાં ઊંધા માથે પછાડી છે. તેમણે એવો પેંતરો રચ્યો હતો કે BJP ખૂબ ખરાબ રીતે હારે. હવે ગયા વર્ષે હિમાચલ પ્રદેશમાં શું થયું એ જુઓ. પોતાની સામે ભ્રષ્ટાચારના ગંભીર આરોપો મૂક્યા હોવા છતાં કૉન્ગ્રેસે મુખ્ય પ્રધાનપદ માટે વીરભદ્ર સિંહ પર જ પસંદગી ઉતારી. ખરડાયેલા વીરભદ્ર સિંહે કૉન્ગ્રેસનું કુશળતાપૂર્વક નેતૃત્વ કર્યું અને પછી મુખ્ય પ્રધાન બની ગયા.